Reddingswerkers ‘in trane’ toe hulle vermiste vrou vindAmanda Eller (tweede van links) kort nadat sy gevind is. By haar is die reddingswerkers wat haar gevind het, Javier Cantellops (heel links), Troy Jeffrey Helmer en Chris Berquist. (Foto: Troy Jeffrey Helmer via AP) Drie vrywilliger-reddingswerkers het Maandag vertel hulle het in trane uitgebars toe hulle uiteindelik op Amanda Eller afgekom het wat 17 dae lank in ŉ woud in Hawaii vermis was. Javier Cantellops, Chris Berquist en Troy Helmers het vandeesweek vertel hoe hulle Eller (35) Vrydag vanuit ŉ helikopter gewaar het naby ŉ waterval in die digte bos. Helmers sê toe hulle die vrou sien, was hy geskok om te dink dat iemand in dié ruie gebied sal gaan stap. Berquist het op sy beurt aan CBS gesê almal “het gehuil en geskree en gelag” toe hulle Eller uiteindelik bereik. Cantellops het op die Today-program vertel “om my arms om haar te slaan was die wonderlikste oomblik van my lewe”. Eller, ŉ fisioterapeut en joga-instrukteur, het op 8 Mei in Maui in ŉ woud gaan stap, maar nooit weer teruggekeer nie. ŉ Reusesoektog na haar is van stapel gestuur met haar familie wat selfs ŉ beloning van $50 000 uitgeloof het vir enige inligting wat tot haar veilige terugkeer kan lei. Toe Eller gevind is, het sy ŉ gebreekte been gehad, ŉ geskeurde spier in haar knie en was vol skrape en kneusplekke. Sy het ook erge sonbrand opgedoen. Sy het aan The Times vertel sy het beplan om net ŉ kort ent te gaan stap. Sy het in ŉ stadium die paadjie verlaat om op ŉ plek te rus en toe sy weer begin stap, het sy verdwaal. “Ek wou terugstap na waar ek vandaan gekom het. My instink het net vir my gesê my motor is hierdie kant toe en ek moet net aanhou stap tot ek weer daar uitkom.” Sy sê sy het egter net al dieper die woud ingeloop. Sy het tydens die beproewing by ŉ krans afgeval en só haar been gebreek en ŉ spier geskeur. Maar sy het oorleef deur wilde aarbeie, onbekende plante en selfs motte te eet en haarself met blare te bedek vir hitte. Sy het ook seker gemaak dat sy heeltyd naby ŉ waterbron bly. Eller het in ŉ Facebook-video uit haar hospitaalbed gesê sy het “gekies om te lewe”.